CELEX: E2020C0102
Language: sk
Date: 2020-08-31 00:00:00
Title: Rozhodnutie Dozorného úradu EZVO č. 102/20/COL z 31. augusta 2020, ktoré oprávňuje Nórsko k predĺženiu určitých lehôt uvedených v článku 2 nariadenia Európskeho parlamentu a Rady (EÚ) 2020/698, ktorým sa stanovujú osobitné a dočasné opatrenia vzhľadom na výskyt ochorenia COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy [2020/1635]

5.11.2020   
            
            
               SK
            
            
               Úradný vestník Európskej únie
            
            
               L 367/42
            
         
      ROZHODNUTIE DOZORNÉHO ÚRADU EZVO
      č. 102/20/COL
      z 31. augusta 2020,
      ktoré oprávňuje Nórsko k predĺženiu určitých lehôt uvedených v článku 2 nariadenia Európskeho parlamentu a Rady (EÚ) 2020/698, ktorým sa stanovujú osobitné a dočasné opatrenia vzhľadom na výskyt ochorenia COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy [2020/1635]
      DOZORNÝ ÚRAD EZVO,
      so zreteľom na nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID‐19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (1), a najmä na jeho článok 2 upravený na účely Dohody o EHP protokolom 1 k dohode,
      keďže:
      Podľa smernice Európskeho parlamentu a Rady 2003/59/ES (2) (ďalej len „smernica“) sa od určitých vodičov z povolania vyžaduje, aby absolvovali pravidelný výcvik a po úspešnom ukončení získali osvedčenie o odbornej spôsobilosti vodiča, buď vo forme kvalifikačnej karty vodiča, alebo zodpovedajúcim vyznačením harmonizovaného kódu Únie „95“ na vodičskom preukaze v súlade s článkom 10 uvedenej smernice.
      V článku 2 ods. 1 nariadenia (EÚ) 2020/698 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti, ktoré uplynuli alebo by uplynuli medzi 1. februárom 2020 a 31. augustom 2020, o sedem mesiacov. V článku 2 ods. 2 uvedeného nariadenia sa takisto predlžuje platnosť zodpovedajúceho vyznačenia harmonizovaného kódu Únie „95“ a v článku 2 ods. 3 sa predlžuje platnosť zodpovedajúcich kvalifikačných kariet vodiča.
      Ak sa členský štát domnieva, že dokončenie pravidelného výcviku alebo jeho certifikácia, vyznačenie harmonizovaného kódu Únie „95“ alebo obnova kvalifikačných kariet vodiča budú pravdepodobne neuskutočniteľné aj po 31. auguste 2020 z dôvodu opatrení, ktoré prijal na zabránenie alebo obmedzenie šírenia ochorenia COVID-19, môže predložiť odôvodnenú žiadosť o povolenie uplatniť podľa potreby predĺženie lehôt uvedených v článku 2 ods. 1, 2 a 3 nariadenia (EÚ) 2020/698. Uvedená žiadosť sa môže podľa potreby týkať obdobia od 1. februára 2020 do 31. augusta 2020 alebo období siedmich mesiacov uvedených v článku 2 odsekoch 1, 2 a 3 uvedeného nariadenia, alebo oboch.
      Ak Dozorný úrad EZVO na základe žiadosti predloženej v súlade s článkom 2 ods. 5 nariadenia (EÚ) 2020/698 zistí, že požiadavky stanovené v uvedenom odseku boli splnené, prijme rozhodnutie, ktorým v súlade s článkom 2 ods. 6 uvedeného nariadenia povolí dotknutému členskému štátu uplatniť predĺženie príslušných lehôt. Toto predĺženie sa obmedzí tak, aby sa zohľadnilo obdobie, počas ktorého bude dokončenie príslušného pravidelného výcviku alebo jeho certifikácia, vyznačenie harmonizovaného kódu Únie „95“ alebo obnovenie kvalifikačných kariet vodiča pravdepodobne naďalej neuskutočniteľné, a v žiadnom prípade nesmie byť dlhšie ako šesť mesiacov.
      Listom z 15. júna 2020 (3) odkazujúcim na článok 2 ods. 1 a 2 nariadenia (EÚ) 2020/698 predložilo Nórsko v súlade s článkom 2 ods. 5 odôvodnenú žiadosť o povolenie uplatniť predĺženie lehôt uvedených v článku 2 ods. 1 a 2 uvedeného nariadenia o jeden mesiac. Nórsko poskytlo na podporu svojej žiadosti 26. augusta 2020 dodatočné informácie (4).
      Podľa informácií, ktoré Nórsko poskytlo, budú absolvovanie výcviku a jeho certifikácia, či vyznačenie harmonizovaného kódu Únie „95“ v Nórsku z dôvodu opatrení prijatých na zabránenie alebo obmedzenie šírenia ochorenia COVID-19 pravdepodobne neuskutočniteľné do 30. septembra 2020.
      Nórsko konkrétne zaviedlo všeobecné opatrenia na obmedzenie pohybu vrátane zatvorenia výcvikových zariadení, a to aj tých, ktoré slúžia na pravidelný výcvik vodičov, ako je stanovené v smernici 2003/59/ES, a verejných služieb súvisiacich s obnovovaním dokladov a preukazov.
      Pravidelné výcvikové kurzy sa postupne obnovili. Opatrenia potrebné na zabránenie šírenia ochorenia COVID-19 však stále spôsobujú obmedzenia týkajúce sa týchto zariadení. Nórsko uvádza, že výcvikové zariadenia musia spĺňať príslušné vnútroštátne pravidlá týkajúce sa dodržiavania bezpečnej vzdialenosti. Z toho dôvodu sa výcvikových kurzov môže zúčastniť len obmedzený počet uchádzačov. Obmedzenia uložené nórskymi orgánmi viedli k významnému nahromadeniu držiteľov licencií, ktorí nemohli riadne ukončiť požadovaný pravidelný výcvik.
      Po zvážení odôvodneného návrhu v súlade s článkom 2 ods. 6 nariadenia (EÚ) 2020/698, ktorý Nórsko predložilo podľa článku 2 ods. 5 uvedeného nariadenia, a poskytnutých dodatočných informácií úrad zistil, že absolvovanie pravidelného výcviku alebo jeho certifikácia, vyznačenie harmonizovaného kódu Únie „95“ alebo obnova vodičských kvalifikačných kariet budú z dôvodu opatrení prijatých Nórskom na zabránenie alebo obmedzenie šírenia ochorenia COVID-19 neuskutočniteľné pravdepodobne aj po 31. auguste 2020. Požiadavky stanovené v článku 2 ods. 5 nariadenia (EÚ) 2020/698 sú týmto splnené.
      Na základe toho by Nórsko malo byť oprávnené uplatniť predĺženie príslušných lehôt o jeden mesiac od 1. februára 2020 do 31. augusta 2020, ako sa uvádza v článku 2 ods. 1 a 2 nariadenia (EÚ) 2020/698,
      PRIJAL TOTO ROZHODNUTIE:
      Nórsku sa povoľuje, aby lehotu medzi 1. februárom 2020 a 31. augustom 2020 uvedenú v článku 2 ods. 1 nariadenia (EÚ) 2020/698 predĺžilo o jeden mesiac, a to na účely článku 2 ods. 1 a 2 uvedeného nariadenia.
      Toto rozhodnutie je určené Nórskemu kráľovstvu.
      
         V Bruseli 31. augusta 2020
         
            
               Za Dozorný úrad EZVO
            
            Bente ANGELL-HANSEN
            
               predsedníčka
            
         
         
            Frank J. BÜCHEL
            
               člen kolégia
            
         
         
            Högni KRISTJÁNSSON
            
               člen kolégia
            
         
         
            Carsten ZATSCHLER
            
               spolupodpisujúci ako riaditeľ
            
            
               pre právne a výkonné záležitosti
            
         
      
      
         (1)  Ú. v. EÚ L 165, 27.5.2020, s. 10. Začlenené do Dohody o EHP v bode 4b prílohy XIII rozhodnutím Spoločného výboru EHP č. 91/2020 z 18. júna 2020.
      
         (2)  Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a ruší smernica Rady 76/914/EHS (Ú. v. EÚ L 226, 10.9.2003, s. 4). začlenenej do Dohody o EHP v bode 37 prílohy XIII rozhodnutím Spoločného výboru EHP č. 64/2006 z (Ú. v. EÚ L 245, 7.9.2006, s. 13).
      
         (3)  Dok. č. 1138286
      
         (4)  Dok. č. 1149283